ከ አምስት ሚሊዮን በላይ የመተንፈሻ አካላት ጭንብሎች ሊገዙ ነው
 አዲስ አበባ፡- የዓለም ስጋት የሆነው የኮሮና ቫይረስ በሽታ ወደ ኢትዮጵያ እንዳይገባ ለሚደረገው የመከላከል ሥራ ተጨማሪ
ከ5 ሚሊዮን በላይ የመተ ንፈሻ አካላት ጭንብሎች እንደሚገዙ የኢትዮጵያ ሕብረተሰብ ጤና ኢንስቲትዩት አስታወቀ።ከአዲስ አበባ ቦሌ
ዓለም አቀፍ አየር ማረፊያ በተጨማሪ በ30 የየብስ ትራንስፖርት መዳረሻ የድንበር ኬላዎች ላይ በሽታውን ለመከላከል የሚያስችል የቁጥጥር
ሥራ እየተደረገ መሆኑን ገለጸ፡፡ የኢንስቲትዩቱ ዋና ዳይሬክተር ዶክተር
ኤባ አባተ በተለይ ለአዲስ ዘመን እንደገለጹት፤ የውጭ ሀገራት ተጓዦች ወደ ኢትዮጵያ ሊገቡባቸው ይችላሉ በሚባሉ 30 የየብስ ትራንስፖርት
መዳረሻዎች እና የድንበር አካባቢዎች ላይ የኮሮና ቫይረስ የሙቀት ልየታ ቁጥጥር እየተካሄደ ይገኛል። የድንበር ቁጥጥሮቹ በዋነኛነት
በክልሎች የሚከናወን ሲሆን፣ በፌዴራል ደረጃ የድጋፍ ሥራ እየተከናወነ ነው። እንደ ዶክተር ኤባ ገለጻ፤ በዓለም
አቀፍ ደረጃ የበሽታው ስርጭት ከታወቀበት ጥር 15 ቀን 2012 ዓ.ም ጀምሮ ከ431ሺ በላይ ሰዎች ወደ ኢትዮጵያ በየብስና በአውሮፕላን
ገብተዋል። ከእነዚህ ውስጥ 220 ሺ በቦሌ ዓለም አቀፍ አየር ማረፊያ በኩል የገቡ ሲሆን፣ የተቀሩት 211 ሺህ ሰዎች ደግሞ ከቦሌ
ውጪ በሚገኙ በየብስ ተጓጉዘው የገቡ መሆናቸው ታውቋል። በመሆኑም ልክ እንደ አየር ማረፊያው ሁሉ በድንበር እና በተለያዩ ኬላዎች
ላይ ጥብቅ የኮሮና ቫይረስ ቁጥጥር ተደርጓል። ይህም በሽታው ወደ ኢትዮጵያ እንዳይገባ የበኩሉን አስተዋጽኦ አድርጓል። በአጠቃላይም እንደ ሀገር በሽታው እንዳይሰራጭ ለማድረግ ቁጥጥር የሚያደርጉ እና በኮማንድ ፖስት ደረጃ
የተዋቀሩ 200 ሰዎች መኖራቸውን የተናገሩት ዶክተር ኤባ፤ በጉዳዩ ላይ አዳዲስ መረጃዎችን ለመለዋወጥ እና ውይይት ለማድረግ የበዓል
ቀናትን እንዲሁም ቅዳሜና እሁድን ጨምሮ በየቀኑ ከምሽቱ አንድ ሰዓት ላይ ውይይት እንደሚደረግ አስታውቀዋል። ከዚህ ሁሉ ጥረት ባለፈ
ደግሞ ለበሽታውም ሆነ ለሌሎች ሥራዎች የሚያስፈልጉ መሳሪያዎች እና የአፍና አፍንጫ መሸፈኛ ጭንብሎች ለመግዛት ዝግጅት እየተደረገ
እንደሚገኝ ገልጸዋል። እንደ ዶክተር ኤባ ማብራሪያ፤ በአሁኑ ወቅት አምስት ሚሊዮን የሚጠጋ የአፍና አፍንጫ መሸፈኛ ጭንብል
በመጋዘኖች ይገኛል። ይሁንና በሽታው በሀገር ውስጥ ቢሰራጭ ሊደርስ የሚችለውን ጉዳት ከመቀነስ አንጻር ከ10 ሚሊዮን በላይ ጭንብሎች
ስለሚያስፈልጉ ተጨማሪ አምስት ሚሊዮን ጭንብሎች ለመግዛት የሚያስችል ሒደት ተጀምሯል። መንግሥትም ለኮሮና ቫይረስ መከላከል የሰጠው
ትኩረት ከፍተኛ በመሆኑ ለአጠቃላይ ሥራውም 13 ሚሊዮን ዶላር እንደሚያስፈልግ ጥያቄ ቀርቦ ምላሽ እየተጠበቀ ይገኛል። አየር መንገዱ የኮሮና ቫይረስን ለመከላከል ከሚያደርጋቸው
ከፍተኛ ቅድመ ጥንቃቄዎች አንዱ ከቻይና እና ቫይረሱ ከታየባቸው ሀገራት የሚመጡ አውሮፕላኖችን በኬሚካል የማፅዳት ሥራ መሆኑንም
አስታውቋል።ለኮሮና ቫይረስ መከላከያ የአውሮፕላኖች የኬሚካል ርጭት እና አስፈላጊ ጥንቃቄዎችን እያደረገ መሆኑን መግለጹ ይታወሳል።
በተለይ ከአዲስ አበባ ቦሌ ዓለም አቀፍ አየር ማረፊያ ከቻይና እና በሽታው በከፍተኛ ሁኔታ ከተዛመተባቸው ሌሎች ሀገራት የሚመጡ
ሰዎች በተደጋጋሚ ለሙቀት ልየታ እና ለቁጥጥር ተብሎ በተዘጋጀው ማሽን እያለፉ እንዲታዩ እየተደረገ መሆኑ ታውቋል።አዲስ ዘመን የካቲት 28 ቀን 2012 ዓ ም ጌትነት
ተስፋማርያም